भारत सरकार

कृषि एवं किसान कल्‍याण मंत्रालय

कृषि, सहकारिता एवं किसान कल्‍याण विभाग

**राज्‍य सभा**

**अतारांकित प्रश्‍न संख्‍या 3202**

**23 मार्च, 2018 को उत्‍तरार्थ**

**विषय: खरीफ फसलों का उत्पादन**

**3202. श्री माजीद मेमनः**

**क्या कृषि एवं किसान कल्याण मंत्री यह बताने की कृपा करेंगे किः**

(क) क्या यह सच है कि देश के खरीफ खाद्यान्नों के उत्पादन में 2.78 प्रतिशत तक की गिरावट के साथ 134.67 मिलियन टन (एमटी) का अनुमान है, यदि हां, तो तत्संबंधी ब्यौरा क्या है;

(ख) विगत पांच वर्षों में खरीफ उत्पादन का ब्यौरा क्या है; और

(ग) क्या दाल का उत्पादन रिकार्ड 9.42 मिलियन टन से गिरकर 8.71 मिलियन टन हो सकता है, यदि हां, तो सरकार द्वारा भविष्य में दाल की कीमतों में वृद्धि को रोकने हेतु क्या-क्या कदम उठाए गए हैं?

**उत्‍तर**

**कृषि एवं किसान कल्‍याण मंत्रालय में राज्‍य मंत्री**

**(श्री गजेन्‍द्र सिंह शेखावत)**

(क) और (ख): दूसरे अग्रिम अनुमानों के अनुसार, 2017-18 के दौरान देश में 138.46 मिलियन टन खरीफ खाद्यान्‍न का उत्‍पादन अनुमानित है, जो 2016-17 में 138.33 मिलियन टन के पिछले खरीफ खाद्यान्‍न उत्‍पादन की तुलना 0.10 प्रतिशत अधिक है। पिछले पांच वर्षों अर्थात 2012-13 से 2016-17 के दौरान खरीफ खाद्यान्‍न उत्‍पादन का ब्‍यौरा निम्‍नलिखित है:

**(मिलियन टन में)**

|  |  |
| --- | --- |
| वर्ष | उत्‍पादन |
| 2012-13 | 128.07 |
| 2013-14 | 128.69 |
| 2014-15 | 128.06 |
| 2015-16 | 125.09 |
| 2016-17 | 138.33 |

(ग): 2017-18 के लिए दूसरे अग्रिम अनुमान के अनुसार, 2016-17 में 9.58 मिलियन टन के खरीफ दलहन उत्‍पादन की तुलना में इस वर्ष देश में खरीफ दलहन का उत्‍पादन 8.83 मिलियन टन अनुमानित है। इसके अलावा 2017-18 के दौरान दलहन का कुल उत्‍पादन (खरीफ और रबी सहित) रिकार्ड 23.95 मिलियन टन (दूसरा अग्रिम अनुमान) अनुमानित है जो 2016-17 में 23.13 मिलियन टन के उत्‍पादन से 0.82 मिलियन टन अधिक है।

सरकार ने दलहन के मूल्‍यों में वृद्धि रोकने के लिए विभिन्‍न उपाय किये है जिसमें, अन्‍य बातों के साथ-साथ घरेलू उपलब्‍धता विनियमित करने और मूल्‍यों पर नियंत्रण रखने के लिए आयात शुल्‍क, आयात-निर्यात बाध्‍यताओं, आदि जैसे व्‍यापार और वित्‍तीय नीति उपायों का युक्‍तिसंगत उपयोग; भण्‍डार सीमाओं को उचित रीति से लागू करना; उत्‍पादन बढ़ाने के लिए किसानों को प्रोत्‍साहित करने हेतु उच्‍चतर न्‍यूनतम समर्थन मूल्‍य का प्रावधान; और 20 लाख मिट्रिक टन तक दलहन के बफर भण्‍डार का सृजन शामिल है।

\*\*\*\*\*